5 ሓምለ 2018 ምንጪ ስእሊ, YONAS TADESSE ቀዳማይ ሚኒስትር ኣብዪ ኣሕመድ በትረ ስልጣን ካብ ዝሕዝ 100 መዓልታት ክደፍን ብኣፃብዕቲ ዝቑፀሩ መዓልታት ይተርፍዎ። ኣብዛ ሓፃር ናይ መዝነት ግዚኡ፡ ገለ ኣጠቓቕማ ቃላቱ 'ሓደገኛ አከያይዳን ሓላፍነት ዝጎደሎን እዩ' ብምባል ዝነቕፍዎ ኣይተስኣኑን። ኣብይ ኣሕመድ ቀዳማይ ሚኒስተር ቅድሚ ምዃኑ፡ ጎስጓስ ኣብ ዝገብረሉ እዋን ፡ "ቃል ይተክል፤ ቃል ይነቅል" ኢሉ ተደርፂፁ ምዝራቡ ዝዝከር እዩ። ኣብዚ ዘረብኡ "ቃል ሓይሊ ኣለዎ፤ ይተክል፡ ይነቅል'ውን። ወለዶ ይፈጥር፡ ወለዶ'ውን የጥፍእ። ፍቕሪ ይዘርእ፡ ፅልኢ'ውን ክዘርእ ይኽእል" ይብል። መራሒ ሃገር ድሕሪ ምዃኑ ዝተጠቐመሎም 'ኣዛብእ ቀትሪ' (የቀን ጅቦች) ከምኡ ድማ 'ፀጉረ ለወጥ' (ፀጉረ-ልውጥ) ዝኣመሰሉን ኣገላልፃታት መዘራረብቲ ዛዕባ ኮይኖም ክቕፅሉ ዝኸኣሉ ድማ ነዚ እዩ፡ ቃላት ሓይሊ ስለዘለዎም። ብፍላይ ኣብ ማሕበራዊ ሚድያ ዝንቀሳቐሱ ቀንዲ ደገፍቲ እቲ ቀዳማይ ሚኒስተር ዝበሃሉ እዞም ቃላት ኣንጠልጢሎም ንዝኾነ ጉጅለን ማሕበረሰብን ክጥቅኑ ተርእዮም። ካልኦት ርትዓውያን ዝበሃሉ ደገፍቱ፡ ድማ እዚ አከያይዳ ሓላፍነት ዝጎደሎን ካብ ሓደ ቀዳማይ ሚኒስትር ትፅቢት ዘይግበረሉ ክብሉ ገሲፆም። ናይዞም ኣገላልፃታት ኣሉታዊ ፅልዋ ካብ ዘስገኦም ሓደ በፍቃዱ ሃይሉ እዩ። በፍቃዱ ኣብ መርበብ ሓበሬታ ብዘቕርቦም ትንታነታቱን ኣብ መንግስቲ ብዘቕርቦ ዓሚቍ ነቐፌታን እዩ ዝፍለጥ። ኣባል 'ዞን9' ኮይኑ ክሳብ ምእሳር'ውን በፂሑ። "እዞም 'ኣዛብእ ቀትሪ' ኮነ 'ፀጉረ ለወጥ' ዝብሉ ቃላት ምሳልያዊ ኣገላልፃታት ስለዝኾኑ ስነ-ቋንቋዊ ፅባቐ ክህልዎም ይኽእል እዩ። ግን ከኣ ሓደ ቀዳማይ ሚኒስትር እንትዛረቦምን፤ ንፁር ብያነ ከይሃለዎም ክተርፍ ከሎን 'ንመን እዩ?'
